KTB รูด 1.05% หวั่นงบQ2อ่วมหนัก! หลังตั้งสำรองหนี้ EARTH 1.2 หมื่นลบ.
KTB รูด 1.05% หวั่นงบ Q2 อ่วมหนัก! หลังตั้งสำรองหนี้ EARTH 1.2 หมื่นลบ. ล่าสุด ณ เวลา 10.25 น. ราคาอยู่ที่ 18.80 บาท ลบ 0.20 บาท หรือ 1.05% สูงสุดที่ 18.90 บาท ต่ำสุดที่ 18.70 บาท มูลค่าซื้อขายที่ 316.94 ล้านบาท
13 ก.ค. 2560

ผู้สื่อข่าวรายงานว่า ราคาหุ้น ธนาคารกรุงไทย จำกัด (มหาชน) หรือ KTB ณ เวลา 10.25 น. ราคาอยู่ที่ 18.80 บาท ลบ 0.20 บาท หรือ 1.05% สูงสุดที่ 18.90 บาท ต่ำสุดที่ 18.70 บาท มูลค่าซื้อขายที่ 316.94 ล้านบาท

โดย นายผยง ศรีวณิช กรรมการผู้จัดการใหญ่ KTB เปิดเผยว่า ขณะนี้ธนาคารได้จัดชั้นหนี้ บริษัท เอ็นเนอร์ยี่ เอิร์ธ จำกัด (มหาชน) หรือ EARTH มูลหนี้รวม 12,000 ล้านบาท เป็นหนี้ที่มิก่อให้เกิดรายได้ (NPL) แล้ว หลังผิดนัดชำระหนี้ พร้อมกันนี้ ธนาคารได้มีการตั้งสำรองหนี้ในส่วนดังกล่าวเต็ม 100% ในไตรมาส 2/60 โดยยอมรับว่ากรณีที่เกิดขึ้นส่งผลกระทบต่อผลการดำเนินงานของธนาคารในไตรมาสนี้ทันที
โดยการผิดนัดชำระหนี้ของ EARTH ทำให้ NPL ของธนาคารเพิ่มขึ้น จากไตรมาส 1/60 มี NPL อยู่ที่ 4.28% ขณะที่สิ้นปีนี้ ธนาคารตั้งเป้าจะควบคุม NPL ไม่ให้เกิน 4.8% จากสิ้นปี 59 ที่อยู่ 3.89%
นอกจากนี้ สำหรับกรณี บริษัท เอคิว เอสเตท จำกัด (มหาชน) หรือ AQ มูลหนี้ประมาณ 8,000 ล้านบาท แต่หากรวมดอกเบี้ย จะมีมูลหนี้รวมที่ 10,004 ล้านบาท ซึ่งปัจจุบันบริษัทฯอยู่ระหว่างดำเนินการเพิ่มทุนเพื่อมาชำระหนี้แก่ธนาคาร อย่างไรก็ตาม ธนาคารได้มีการตั้งสำรองไปแล้ว 100% สำหรับกรณีนี้ ซึ่งธนาคารอยู่ระหว่างติดตามอย่างใกล้ชิด รวมถึงได้มีการเจรจาเกี่ยวกับกรณีดังกล่าวกับบริษัทฯในเบื้องต้นแล้ว
“ตอนนี้ต้องจับตาดูกลุ่มอสังหาริมทรัพย์ ว่ามีดีมานด์เทียมหรือเปล่า ต้องดูตั้งแต่ผู้ประกอบการว่าทำเลอยู่ตรงไหน ลูกค้าเป็นใคร เพราะตอนนี้เราต้องดูเชิงลึกให้มากขึ้นเพื่อไม่ให้เกิด NPL ขึ้นในอนาคต” นายผยง กล่าว
ขณะที่การปล่อยสินเชื่อรวมของธนาคารในปีนี้ ยอมรับว่าจะไม่ถึงเป้าหมายที่วางไว้ 4-6% เนื่องจากสินเชื่อในระบบไม่เติบโต ทำให้ธนาคารไม่มีความจำเป็นที่จะต้องเร่งการเติบโตในระยะสั้น แต่จะเน้นการเติบโตในระยะยาว
“ปีนี้สินเชื่อคงไม่โตตามเป้า เพราะระบบก็ไม่ได้โต เราจะไปฝืนก็คงไม่ดี ซึ่งในครึ่งปีแรกสินเชื่อยังไม่โตเท่าที่หวัง แต่มั่นใจในครึ่งปีหลังจะโตได้ดีกว่าครึ่งปีแรกตามการลงทุนภาครัฐ โดยเฉพาะการลงทุนของรัฐบาล ถนน และ รถไฟฟ้า” นายผยง กล่าว
 
ด้าน บล.เอเชีย เวลท์ ระบุว่า KTB รับจัดชั้นหนี้ บริษัท เอ็นเนอร์ยี่ เอิร์ธ จำกัด (มหาชน) หรือ EARTH 1.2 หมื่นล้านบาทเป็นหนี้ที่ไม่ก่อให้เกิดรายได้ (NPL) และตั้งสำรองเต็มจำนวน คาดว่าการตั้งสำรองดังกล่าวอาจส่งผลให้กำไรไตรมาส 2/60 ของ KTB ลดลงได้มากถึง 63% จากปีก่อน อยู่ที่ 3 พันล้านบาท
ถ้าพิจารณาปัจจัยนี้เพียงปัจจัยเดียว ฝ่ายวิจัยคาดสัดส่วนการตั้งสำรองต่อสินเชื่อเฉลี่ย (credit cost) ของปี 60 จะเพิ่มขึ้น 55bps อยู่ที่ 205bps ซึ่งจะทำให้กำไรสุทธิปี 60 ลดลง 23.8% อยู่ที่ 2.67 หมื่นล้านบาท (-17.2% จากปีก่อน)
อย่างไรก็ตาม เรากำลังปรับประมาณการอยู่และจะรอฟังจากประชุมนักวิเคราะห์ของ KTB ที่จะจัดในสัปดาห์หน้าหรือสัปดาห์ถัดไป เราแนะนำนักลงทุนเปลี่ยนไปลงทุนหุ้นธนาคารตัวอื่นที่มีคุณภาพสินทรัพย์ที่ดีกว่าแทน
ขณะที่ บล.เคจีไอ (ประเทศไทย) ระบุว่า หาก KTB มีการจัดชั้นหนี้ของ EARTH เป็น NPL ใน Q2/60 จะทำให้ NPL ของธนาคารเพิ่มขึ้น 12% และทำให้สัดส่วนสำรองหนี้เสีย/NPL ลดลงเป็น 100% จาก 112% ใน Q1/60 เพื่อรักษาระดับให้อยู่ในระดับเดิม KTB จะต้องตั้งสำรองฯเพิ่มอีก 1 หมื่นล้านบาท
ทั้งนี้ ประเมินกำไร Q2/60 ที่ 7.8 พันล้านบาท ลดลง 10% ซึ่งในจำนวนนี้ใช้สมมติฐานการตั้งสำรองหนี้เสีย 9 พันล้านบาท แต่ในระยะถัดไป KTB อาจจะมีรายได้พิเศษจากการชำระคืนหนี้ของ AQ ซึ่งศาลได้ซึ่งให้บริษัทชำระหนี้กับสถาบันการเงิน 1 หมื่นล้านบาท และปัจจุบัน AQ ก็อยู่ในกระบวนการเพิ่มทุนเพื่อขายให้บุคคลในวงจำกัด การขายงวดแรกได้ทำให้ AQ ได้รับเงินแล้ว 1.7 พันล้านบาท  คงคำแนะนำ Neutral ราคาเหมาะสม  19.3 บาท
ส่วน บล.คันทรี่ กรุ๊ป ระบุว่า การที่ KTB จัดชั้นหนี้ของ EARTH เป็น NPL ทำให้ต้องตั้งสำรองหนี้สงสัยจะสูญเต็มจำนวนประมาณ 1.2 หมื่นล้านบาทในงบการเงินงวด Q2/60 นี้ ซึ่งจะทำให้ผลประกอบการจะออกมาต่ำกว่าที่เคยประเมินไว้ ซึ่ง CGS ประเมินกำไรสุทธิช่วง Q2/60 ของ KTB อยู่ที่ 7,866 ล้านบาท ลดลง 7.8% จากไตรมาสก่อน และ 9.4% จากปีก่อน ซึ่งหากตั้งสำรอง 1.2 หมื่นล้านบาทจะเห็นงบ Q2/60 เป็นขาดทุนสุทธิ 3.69 พันล้านบาท   